  Анжелика Тихонова корреспондент 3-тӥ инвожое 17 час 30 минутысен 22 часозь Ижкарысь Шор площадьын Финн-угор калыкъёслэн фестивальзы ортчоз. Ужрадэз удмурт эктонъя мастер-классэн усьтозы, сое Калык эктонъя «Чебеляй» студие ветлӥсьёс нуозы. Со сярысь Калыкъёслэн эшъяськон юртсылэн пресс-службаез ивортӥз. Фестивальлэн аспӧртэмлыкез калыкъёслэн аспӧртэмлыксы, финн-угор кылъёслэн чеберлыксы бордысь потэ. Одӥг ӝыт ӵоже ми учкисьёсмес трос калыкъёслэн лулчеберетэнызы тодматом, нош пумзэ финн-угор калыкъёслэн сям-йылолъёссылы сӥзём Дмитрий Корепанов, фестивальлэн режиссёрезУчкисьёсты Карелиысь «Театр песни» театрысь артистъёс, Марий Элысь калык кырӟанъя «Эренер» ансамбль но Мордовиысь «Мерема» этнографи фольклор студия шулдыртозы. Нош Ижкарысь модая «Квилт» театр быдэс ӝыт ӵоже йӧскалык шӧмо дӥсьёсын бичетъёссэ возьматоз. Озьы ик сцена вылэ Алнаш ёросысь поръёслэн «Царамис» эктонъя ансамбльзы но Ижкарысь пор кырӟанъя «Ош пеледыш» калык ансамбль потозы. Озьы ик Мурманск улосвылысь «Елле» саам фольклор коллектив вуоз. Солэн кырӟасез саамъёслэсь сяме пырем гуръёссэс – йойкъёсты – быдэстоз. Ужрадэз «Азвесь крезь» бесерман калык ансамбльысь артистъёс но карел кылын реп лыдӟись Ondrei (Андрей Горшков) йылпумъялозы. Со «Калевала» эпосысь рунаосын но тодматоз. Фестивальлэн концерт программаез Финн-угор калыкъёслэн огъяросси форумзылэн люкетэз луоз Тодэ вайытом, 5-тӥ инвожое Юкаменск ёросын бесерманъёслэсь «Кӧрбан» йӧскалык праздниксэс пусъёзы, 12-тӥ инвожое Каракулино ёросын поръёслэн «Семык» элькун шулдыръяськонзы ортчоз. Нош 26-тӥ инвожое Вавож ёросын «Гербер» элькун шулдыръяськон ортчоз. Туэ солэн пуштросэз воршудъёслы сӥземын луоз.  Тегъёс: Ижкар Удмуртия фестиваль удмуртъёс финн-угоркалыкъёс  